b'\n_START_ARTICLE_\nDaniel Amokachi\n_START_SECTION_\nSeurajoukkueet\n_START_PARAGRAPH_\nAmokachi aloitti uransa kotimaansa sarjassa Ranchers Beesin joukkueessa vuonna 1989. Vuonna 1990 Nigerian maajoukkueen valmentajan ollut belgialainen Clemens Westerhof valitsi h\xc3\xa4net Nigerian joukkueeseen 1990 Afrikan Mestaruusturnauksessa. Sen seurauksena hein\xc3\xa4kuussa 1990 h\xc3\xa4n teki sopimuksen Belgian p\xc3\xa4\xc3\xa4sarjaan Club Bruggen joukkueeseen. Bruggen paidassa Amokachi teki my\xc3\xb6s nykymuotoisen Champions Liigan ensimm\xc3\xa4isen maalin ottelussa Moskovan ZSKA:ta vastaan. Hyv\xc3\xa4t otteet Bruggessa sek\xc3\xa4 Nigerian maajoukkueessa vuoden 1994 MM-turnauksessa pantiin merkille my\xc3\xb6s Englannissa ja niinp\xc3\xa4 hein\xc3\xa4kuussa 1994 Everton osti Amokachin oikeudet 3.5 miljoonalla Eurolla  Vaikka Amokachi teki 1995 FA Cupin semifinaaliottelussa Tottenhamia vastaan kaksi maalia p\xc3\xa4\xc3\xa4sty\xc3\xa4\xc3\xa4n vaihdosta kent\xc3\xa4lle, h\xc3\xa4n ei kuitenkaan onnistunut vakuuttamaan joukkueen valmennusjohtoa. K\xc3\xa4rkipelaajana h\xc3\xa4n j\xc3\xa4i Evertonissa Paul Rideoutin ja Duncan Fergusonin varjoon. Ainoastaan Fergusonin istuessa kuuden viikon vankilatuomiota p\xc3\xa4\xc3\xa4llekarkaukseta Amokachi p\xc3\xa4\xc3\xa4si avauskokoonpanoon. Everton kauppasi h\xc3\xa4net kahden kauden j\xc3\xa4lkeen Turkin liigan Be\xc5\x9fikta\xc5\x9fiin. Be\xc5\x9fikta\xc5\x9f maksoi h\xc3\xa4nest\xc3\xa4 Evertonille 2 miljoonaa Euroa. 43 valioliigan ottelussaan Evertonin paidassa Amokachi viimeisteli kymmenen maalia._NEWLINE_Turkissa Amokachi pelasi kolme kautta ja teki 19 maalia 77 ottelussa. Hein\xc3\xa4kuussa 1999 Amokachi lopetteli uraansa. 2002 h\xc3\xa4n teki viel\xc3\xa4 sopimuksen Yhdysvaltain MLS-liigan Colorado Rapidsiin mutta ei kuitenkaan pelannut yht\xc3\xa4k\xc3\xa4\xc3\xa4n ottelua joukkueen paidassa. 2005 Amokachi teki viel\xc3\xa4 lyhyen paluun pelikent\xc3\xa4lle kotimaansa Nasarawa Unitedin riveiss\xc3\xa4 ennen kuin siirtyi joukkueen penkin taa valmentajaksi.\n_START_SECTION_\nMaajoukkue\n_START_PARAGRAPH_\nAmokachi oli mukana Nigerian joukkueessa sen voittaessa vuoden 1994 Afrikan mestaruusturnauksen samoin kuin saman vuoden MM-kisoissa. Seuraavana vuonna Amokachi oli j\xc3\xa4lleen mukana maajoukkueen sijoittuessa nelj\xc3\xa4nneksi tammikuussa Saudi-Arabiassa pelatussa Kuningas Fahdin cupissa. Vuonna 1996 olivat vuorossa olympiakisat Atlantassa, joissa Nigeria voitti kultaa. Vuoden 1998 MM-turnauksessa Nigeria voitti alkulohkonsa mutta putosi sitten nelj\xc3\xa4nnesv\xc3\xa4lieriss\xc3\xa4 Tanskalle. Kaikkiaan Amokachi pelasi uransa aikana maajoukkueessa 44 maaottelua ja teki niiss\xc3\xa4 13 maalia.\n_START_SECTION_\nValmentaja ja siviiliel\xc3\xa4m\xc3\xa4\n_START_PARAGRAPH_\nVuonna 2007 Amokachi toimi ensimm\xc3\xa4isen kerran maajoukkueen apuvalmentajana. H\xc3\xa4n kuitenkin palasi seuraavana vuonna valmentamaan nigerialaista seurajoukkuetta Enyimbaa. Vuodesta 2008 alkaen h\xc3\xa4n on toiminut j\xc3\xa4lleen p\xc3\xa4\xc3\xa4toimisesti maajoukkueen apuvalmentajana._NEWLINE_Amokachi aloitti vuoden 2016 alusta oululaisen kakkosdivariin nousseen Herculeksen valmentajana. Amokachista tulee my\xc3\xb6s oululaisen Top Spotin Afrikkaan tekem\xc3\xa4n Amokachi Adventures-tv-sarjan p\xc3\xa4\xc3\xa4henkil\xc3\xb6. Tv-sarja kuvaa sit\xc3\xa4, miten afrikkalainen p\xc3\xa4rj\xc3\xa4\xc3\xa4 oudossa maassa miss\xc3\xa4 on outo s\xc3\xa4\xc3\xa4. H\xc3\xa4n on tehnyt pelaajauransa j\xc3\xa4lkeen paljon tv-t\xc3\xb6it\xc3\xa4, dokumentteja, suoria l\xc3\xa4hetyksi\xc3\xa4 ja tosi-tv:t\xc3\xa4.'